Tom Behnke (KF), 2008-04-21:
Der er allerede i dag en række forskellige muligheder for at varetægtsfængsle sigtede, mistænkte for forbrydelser, en lang række, som jeg ikke skal stå og læse op her, fordi det ville gå for vidt.
Men det, der er sagen, er, at selv om vi i dag har nogle muligheder for at varetægtsfængsle i mange sager, mangler vi stadig væk en mulighed for varetægtsfængsling, når vi taler om overgreb på børn under 15 år.
Det er ikke altid, at de sager er så grove, at vi kan bruge de eksisterende bestemmelser og muligheder for varetægtsfængsling, og derfor er der behov for, at man nu får den her mulighed, fuldstændig som der står, nemlig retshåndhævelsesarrest i visse sædelighedssager.
Lovforslaget indebærer, at der som noget nyt bliver mulighed for varetægtsfængsling af hensyn til retshåndhævelsen i sager om kønslig omgang med et barn under 15 år, selv om den forventede straf er mindre end 8-10 måneders fængsel.
Endvidere giver lovforslaget som noget nyt mulighed for varetægtsfængsling af hensyn til retshåndhævelsen i visse grovere tilfælde af blufærdighedskrænkelse begået over for et barn under 15 år, i sager om seksuel udnyttelse af sindssyge og mentalt retarderede samt i sager om udbredelse af børnepornografi, uanset om der foreligger særligt skærpende omstændigheder eller ej, altså muligheden for, at man kan gå ind og varetægtsfængsle i de her sager af hensyn til retshåndhævelsen.
Det synes vi fra konservativ side absolut er rimeligt og nødvendigt at vi får gjort.
Men det er jo rigtigt, som det også har været diskuteret under debatten her i dag, at det jo ikke kun er et spørgsmål om at få varetægtsfængslet, sådan at gerningsmand og offer ikke skal møde hinanden få timer efter.
Det er sandelig også vigtigt, at vi sørger for, at der bliver givet en straf, som er følelig og markant.
Det handler lovforslaget her ikke så meget om, men det er vi også meget optaget af fra konservativ side.
Det tredje element, som vi også er optaget af fra konservativ side, er, at der selvfølgelig også skal være en indsats, som har den konsekvens og effekt, at gerningsmanden holder op med at lave de her ugerninger.
Det er helt afgørende vigtigt for os, og derfor er vi glade for, at vi lige har lavet et stort forlig om kriminalforsorgen, hvor vi har formået at gå på to ben, nemlig ved ikke bare at tage hensyn til personalet i fængslerne og rammerne osv., men ved også at lave en øget indsats over for de indsatte, altså sørge for, at der kommer bedre mennesker ud af fængslerne end dem, vi putter ind i fængslerne.
Det er meget afgørende for os, og derfor er det meget vigtigt, at de her mennesker, som laver seksuelle overgreb på børn, modtager en behandling, både i fængslet, og efter at de har siddet i fængsel.
Sagen er jo, som en ordfører var inde på, at der typisk er et behandlingsforløb, der måske varer over 2 år, og det er jo altså ikke altid, at man sidder 2 år i fængsel for de her forbrydelser.
Der er det meget, meget vigtigt, at kommunerne, når man er færdig med at være hos kriminalforsorgen og færdig med den behandling, man kan få der, tager over og fortsætter behandlingen.
Det forudsætter i nogle tilfælde behandling, og det er vi også meget opmærksom på.